
			Reunido o xurado da XXXIII edición do Premio Merlín de Literatura Infantil, convocado por Edicións Xerais de Galicia, o día de 1 de xuño de 2018, e constituído por Uxía Martínez Recamán, Alba Piñeiro Estévez, María Sánchez Lires, Maribel Tato Sánchez e Antonio Yáñez Casal, actuando como secretario, con voz e sen voto, Miguel Vázquez Freire, en representación de Edicións Xerais de Galicia, acordou por maioría outorgar o premio á obra titulada: Kusuma.

		

	
		
			Ás persoas audaces e afoutas 
que arriscan a vida na 
procura dun lugar mellor 
para elas e para os seus.

		

	
		
			Un mar
de palmeiras

			O faisán de Kaltim é a ave máis fermosa do mundo. Esta afirmación pode semellar un tanto atrevida, porque a competencia por este título é moi dura: en todos os recunchos do planeta hai paxaros fermosísimos; tan esveltos, tan gráciles e cun colorido tan cegador que non parecen reais, senón produto da fantasía dalgún xenio da pintura posuído por un inspirado delirio creador. Pero quen viu un faisán de Kaltim non ten dúbida de que a súa beleza está por riba da de calquera outra ave.

			Por se alguén non coñece esta especie, a súa descrición é a seguinte: só ten que imaxinar un arco da vella ao que lle nacesen ás, patas, unha cola en forma de abano e unha cabeza pequeniña rematada nun peteiro longo e dereito coma unha agulla: no faisán de Kaltim a natureza xuntou todas as cores do mundo, e mesmo hai algunhas cores que só existen porque aniñan entre a súa plumaxe.

			A súa fermosura acrecéntase cando despregan o voo, e ver un faisán de Kaltim sucando o ceo deixa os espectadores que o contemplan inmóbiles, sen alento e cos ollos abertos como pratos. 

			O faisán de Kaltim chámase así porque só habita nunha remota selva asiática que recibe ese nome. Fóra de alí son moi poucas as ocasións en que podemos ver un exemplar desta especie. Ou eran poucas, porque desde hai un tempo todo está a mudar...

			Primeiro foron as máquinas, monstros enormes que arramplaron con todo o que se interpoñía no seu camiño, mesmo coas árbores máis rexas e máis altas, xusto as que os faisáns de Kaltim adoitaban escoller para edificaren os seus portentosos niños, non menos maxestosos ca eles mesmos.

			Logo foron as palmeiras: ringleiras interminables que viñeron ocupar o sitio das árbores tronzadas. Nin sequera os voitres e os gansos, as aves que máis alto voan, conseguen ver onde rematan aquelas filas perfectamente aliñadas que desde o ceo parecen plantacións de estrelas. En realidade, só terminan cando xa non hai máis terra e o mar reclama o seu dominio.

			E por último apareceron as factorías, enormes fábricas das que brota sen tregua un fume escuro, mesto e pestilente, produto dos labores que realizan no seu interior os seres humanos que as instalaron.

			Que sentido ten toda esta desfeita? Os froitos desas palmeiras, cando medran un chisco (non tanto como deberían, porque o mercado non pode agardar) acumulan no seu interior unha especie de manteiga que serve para elaborar unha morea de cousas. Para iso son as fábricas: alí estrullan os froitos e extraen todo o zume que conteñen. O resto quéimase, e ese é o motivo polo que non para de saír fume daqueles edificios que están completamente negros por riba debido á feluxe que eles mesmos trousan. 

			E como o negocio non para de medrar, cada día as máquinas laminan un novo anaco de selva para seguiren plantando máis e máis palmeiras con que abastecer a crecente demanda desa untura viscosa e cheirenta. Tantas cobren xa o territorio que agora a selva de Kaltim non é máis ca un recuncho mínimo a carón daquela plantación que aumenta sen cesar e que ameaza con facela desaparecer por completo.

			Nese reduto minguante de xungla amoréanse os poucos faisáns que aínda subsisten, sen apenas espazo xa para levantaren os seus niños. E aproveitando a escuridade da noite reúnense nunha póla da árbore máis alta das que aínda seguen en pé e estudan as alternativas para a súa supervivencia.

			—Nin sequera temos con que alimentar as nosas crías –láiase un deles, que ten aspecto de ser o máis vello do grupo–. As palmeiras non nos achegan nada de aproveitamento. O día que boten abaixo este cachiño de selva, que vai ser de nós?

			—Eu non penso agardar a que iso suceda –asegura outro–. O mundo é moi grande, e en algures ten que haber outro lugar como o que tiñamos aquí, onde podermos comezar de novo as nosas vidas.

			—Para ti é moi doado falar, pero a ver onde vou eu cunha ducia de crías acabadas de nacer –intervén un terceiro faisán–. Aquí o futuro pinta moi negro, e non o digo só por esas chemineas noxentas. Con todo, eu non podo embarcarme ao chou nunha aventura así...

			—Outros animais marcharon, só fomos ficando nós –interrómpeo un dos faisáns máis novos, unha femia lanzal en cuxo lombo, ao contrario do que sucede co resto das femias do faisán, escintilan infinitas cores coa intensidade da xuventude incluso no negror case palpable da noite sen lúa.

			—Si, e aos que non marcharon xa se encargaron eles de exterminalos... –lembra con pesadume outro dos integrantes daquela xuntanza.

			—Eu non vou agardar a que me suceda o mesmo! –volve falar a faisán nova–. Nós temos ás, e o ceo enteiro para irmos na procura dun sitio mellor.

			—Ti tes toda a vida por diante, miña Kusuma –quen fala é de novo o ancián que dera inicio á conversa–, pero a min xa non me queda forza para nada... Talvez a desfeita se deteña e aínda haxa un reduto para a esperanza... 

			—Iso non vai suceder, sábelo tan ben coma min. Trátase de escoller entre a vida e a morte, e eu escollo vivir –nos ollos da ave máis nova acéndese o fulgor da determinación, que se intensifica coa aparición dos primeiros raios de sol tras as montañas da serra próxima. 

			Acaba de amencer.

			E en canto a luz da mañá o permite, as máquinas volven ruxir e anuncian unha nova xornada de destrución.

		

	
		
			Adeus, Kaltim

			O porto de Kaltim é un rebumbio incesante de barcos que entran e saen, ben para encheren os seus enormes ventres baleiros ben para descargar as mercadorías que transportan desde os lugares máis remotos. As bandeiras que locen nos seus mastros e os nomes dos laterais, escritos nos máis diversos alfabetos (o latino, o grego, o árabe, o cirílico, o xaponés, o chinés, o coreano, o bengalí...) son a proba visible de que a graxa extraída das palmeiras converteu este afastado recuncho nun punto de recalada de sona internacional.

			Buques chegados dos cinco continentes arriban aos fondeadoiros de Kaltim na procura daquel aceite prodixioso, que o mesmo se utiliza en produtos de alimentación como serve de base para xabóns, xampús, pasta de dentes ou cosméticos. O planeta xira arredor deste óleo denso e avermellado, e de Kaltim procede máis da metade da produción mundial.

			Hai xa dous días que Kusuma, a faisán femia máis nova do grupo, abandonou o anaco de selva onde se gorecen os que aínda resisten. Nin sequera se despediu deles; coida que é mellor así, pois se o fixese, se cadra algún conseguía que cambiase de idea, e tomar a decisión fora demasiado duro como para deixar aberta a posibilidade dun trasacordo.

			A conversa daquela noite na póla da árbore máis alta da xungla sobre o terrible futuro que se aveciña a cada golpe de escavadora acabou por empurrala a emprender o voo na procura dun destino mellor. E o lugar en que se pousou, tras tantas horas de travesía, foi aquel porto onde todos, persoas e barcos, se moven ao ritmo frenético que marcan as xeiras de estiba e desestiba.

			«Viaxei durante dous días enteiros e só conseguín chegar ata aquí, ao lado da casa, coma quen di», pensa Kusuma. «Se quero ir lonxe de verdade faranme falta semanas, ou meses, de voo incesante.»

			Xusto entón unha posibilidade empeza a abrirse paso na súa cabeza: «E se subo a algún destes barcos enormes e vou onde me leve?» Mentres decide se é ou non unha idea acaída, xa está elixindo cal dos cargueiros lle parece a mellor opción. Cara ao fondo do peirao, onde se sitúan os mercantes de maior tamaño, atopa un que non dubida que será o idóneo para o seu plan.

			Ademais de ser meirande que calquera outro barco dos que Kusuma pode enxergar desde o ceo, o obxecto da súa escolla ten outra vantaxe aínda maior: para onde queira que regrese, vai cargado con cereais e non coa untura aquela que transportan a maioría das naves. «Non me ha de faltar a que botarlle o peteiro durante toda a travesía, aínda que a dieta non sexa moi variada», conclúe a faisán ao tempo que busca o modo de se introducir naquel coloso de aceiro e poliuretano.

			«Adeus, Kaltim», despídese, «sempre te lembrarei como eras antes, o lugar onde fun feliz».

			A Kusuma non lle custa nada internarse nas tripas do mercante, ateigadas do mesmo gran que vira fóra listo para ser cargado. Calquera lugar parece axeitado para agocharse: aquela bodega é tan grande como unha cidade enteira e está chea de centos de currunchos onde pasar a travesía con certa comodidade. Ademais, parece que alí dentro non entra ninguén: todos os mariñeiros se afanan no exterior e aquilo non é máis ca un inmenso almacén escuro.

			Grazas á súa destreza para se orientar na noite da selva, Kusuma non tarda en identificar na penumbra as montañas de cereal, os guindastres que serven para desprazalo, unha especie de cabina con centos de botóns e pancas, longos corredores que atravesan a bodega... E no teito, vigas xigantescas que terman da estrutura. Cara a alí se despraza, escolle unha trabe ao chou e acomódase sobre ela para descansar mentres agarda a partida.

			Non se explica moi ben como, pero quedou durmida. Kusuma, afeita a botar de cando en vez unha mínima soneca aleuta e máis nada, esperta desorientada daquel sono máis profundo do habitual. O cansazo tras tantas horas de voo acabou por vencela. Tarda en lembrar onde se encontra, pero de súpeto vénlle ao acordo: está agochada na bodega nun cargueiro que non sabe onde vai, pero seguro que

